**ОНЦГОЙ АЛБАН ТАТВАРЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ШИНЭЧИЛСЭН НАЙРУУЛГЫН ТӨСӨЛД ХИЙСЭН**

**ЗАРДЛЫН ТООЦООНЫ ТАЙЛАН**

**Улаанбаатар 2021**

**ГАРЧИГ**

# НЭГ.ЕРӨНХИЙ ЗҮЙЛ

**ХОЁР.ОНЦГОЙ АЛБАН ТАТВАРЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСӨЛ БАТЛАГДСАНААР ИРГЭНД ҮҮСЭХ ЗАРДАЛ**

**ГУРАВ.ОНЦГОЙ АЛБАН ТАТВАРЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСӨЛ БАТЛАГДСАНААР ХУУЛИЙН ЭТГЭЭДЭД ҮҮСЭХ ЗАРДЛЫН ТАЛААР**

**ДӨРӨВ.ОНЦГОЙ АЛБАН ТАТВАРЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСӨЛ БАТЛАГДСАНААР УЛСЫН ТӨСӨВТ ҮҮСЭХ ЗАРДЛЫН ТАЛААР**

**ТАВ.ДҮГНЭЛТ**

**ОНЦГОЙ АЛБАН ТАТВАРЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ШИНЭЧИЛСЭН НАЙРУУЛГЫН ТӨСӨЛД ХИЙСЭН**

**ЗАРДЛЫН ТООЦООНЫ ТАЙЛАН**

#

# НЭГ.ЕРӨНХИЙ ЗҮЙЛ

Хууль тогтоомжийн тухай хууль[[1]](#footnote-1)-ийн 18 дугаар зүйлийн 18.1 дэх хэсэгт “Хууль тогтоомжийн төслийг баталснаар тухайн хууль тогтоомжийн үйлчлэх хүрээнд хамрагдах иргэн, хуулийн этгээд, төрийн байгууллагын үйл ажиллагаанд үүсэх зардлын тооцоог тухай бүр гаргаж, зардал, үр өгөөжийн харьцааг энэ хуулийн 12.1.4-т заасан аргачлалын дагуу тодорхойлно.” гэж заасны дагуу Онцгой албан татварын тухай хуульд нэмэлт, өөрчлөлт оруулах тухай хуулийн төсөл батлагдсанаар уг хуулийн үйлчлэх хүрээнд хамаарах иргэн, хуулийн этгээд, төрийн байгууллагын үйл ажиллагаанд үүсэх зардлыг Монгол Улсын Засгийн газрын 2016 оны 59 дүгээр тогтоолын 4 дүгээр хавсралтаар батлагдсан “Хууль тогтоомжийг хэрэгжүүлэхтэй холбогдон гарах зардлын тооцоо хийх аргачлал” /цаашид “аргачлал” гэх/-ын дагуу тооцлоо.

Онцгой албан татварын тухай хуульд нэмэлт, өөрчлөлт оруулах тухай хуулийн төсөл батлагдсанаар уг хуулийг хэрэгжүүлэх иргэн, хуулийн этгээд, төрийн байгууллагад үүсэх зардал, ачааллыг тооцож, үүнийг хялбарчлах, бууруулах талаар санал боловсруулахад энэхүү тайлан чиглэгдсэн болно.

Хуулийн төслөөс иргэн, хуулийн этгээдийн хүлээж буй үүрэг, төрийн байгууллагын гүйцэтгэх чиг үүргийг тодорхойлохдоо уг төсөл нь “нэмэлт, өөрчлөлт хэлбэрээр бичигдэж байгаа буюу уг харилцаа нь нэгэнт өмнө нь хуулиар зохицуулагдсан харилцаа байх тул шинээр буюу өмнө нь гүйцэтгэж байгаагүй үүрэг болон өмнө гүйцэтгэж байсан боловч тухайн үүргийг хуулийн төслөөр өргөжүүлсэн байвал тэр хүрээнд хязгаарлан зардал тээгч этгээдүүдийн зардлыг тооцох болно.

Хуулийн төслөөр зөвхөн шинээр бий болж байгаа үүрэг эсхүл нь өмнө нь хэрэгжүүлж байсан үүргийг өргөжүүлсэн үүргийг тухайн өргөжүүлсэн хэсэгт зардал тооцогдож байгаа тул бодит статистик болон хугацааг шууд ашиглах боломжгүй тохиолдолд аргачлалын 2.5.2-т “тохиолдлын тоо нь тухайн үүргийг хэдэн хуулийн этгээдэд хүлээлгэж байгааг илэрхийлнэ. Ингэхдээ статистикийн тоо мэдээг ашиглах бөгөөд энэ талаар статистик тоо байхгүй бол баримжаалж тооцно” гэснийг баримтлан статистик тоо байхгүй тохиолдлыг баримжаалан тогтоосон болно.

Тодруулбал, тус аргачлалд зааснаар хуулийн этгээдийн зардлыг тооцохдоо хууль тогтоомжоор төрийн байгууллагаас бусад аж ахуйн нэгж, байгууллагад хүлээлгэж байгаа үүргийг хэрэгжүүлэхэд зарцуулах мөнгөн зардлыг, иргэнд үүсэх зардлыг тооцохдоо хууль тогтоомжоор иргэнд хүлээлгэж байгаа үүргийг хэрэгжүүлэхтэй холбогдуулан зарцуулах цаг хугацааг тус тус оруулан тооцохоор заасан билээ.

Энэхүү хуулийн төсөл нь тамхины онцгой албан татварыг үе шаттай нэмэгдүүлэх, халаах болон ууршуулах технологи бүхий электрон төхөөрөмжийн тусламжтайгаар хэрэглэгддэг тамхи, никотин агуулсан шингэн тамхины импорт, үйлдвэрлэлийг хуулийн зохицуулалт, стандарттай болгож, онцгой албан татвар ногдуулах өөрчлөлтүүдийг багтаасан тул төр, хуулийн этгээд болон иргэнтэй холбоотой зохицуулалт нэмэгдсэн байна.

Иймд тус аргачлалд заасан журмыг үндэслэн зардлыг төрийн байгууллагын зардал, хуулийн этгээдийн зардал, иргэнд үүсэх зардал гэсэн гурван төрлөөр тооцож гаргалаа.

Мөн тус хууль тогтоомжийг хэрэгжүүлэхтэй холбогдон гарах зардлыг тооцоход дор дурдсан нийтлэг зарчмыг баримтлан ажилласан болно. Үүнд:

* Хуулийн этгээд, иргэн, төрийн байгууллагын гүйцэтгэх үүрэг нэг бүрийг оновчтой тодорхойлох;
* Үүрэг гүйцэтгэхэд зарцуулах хугацааг тогтооход бодитой хандах;
* Бодит тоо баримт, мэдээлэлд тулгуурлах;
* Аргачлалд заасан тооцоо хийх үе шатыг баримтлах.

**ХОЁР.ОНЦГОЙ АЛБАН ТАТВАРЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСӨЛ БАТЛАГДСАНААР ИРГЭНД ҮҮСЭХ ЗАРДАЛ**

Онцгой албан татварын тухай хуульд нэмэлт, өөрчлөлт оруулах тухай хуулийн төсөл батлагдсанаар иргэнд үүсэх зардлыг тооцоолохдоо дараахь үе шатыг баримтална. Үүнд:

1. Иргэний гүйцэтгэх үүргийг тогтоох;
2. Цаг хугацаа болон гарч болох зардлыг тооцох;
3. Тоон үзүүлэлтийг тооцох;
4. Нийт дүнг тооцож гаргах;
5. Хялбарчлах боломжийг шалгах.

**Нэгдүгээр үе шатны хүрээнд:** Энэ хэсэгт Онцгой албан татварын тухай хуульд нэмэлт, өөрчлөлт оруулах тухай хуулийн төслийг нэг бүрчлэн судалж хуулийн төслөөр иргэнд тодорхой үүрэг гүйцэтгэхийг даалгасан эсэхийг тогтоож, гарах зардлыг тооцно.

Хуулийн төслөөр утаат тамхины онцгой албан татварыг үе шаттайгаар нэмэгдүүлэх, халаах болон ууршуулах технологи бүхий электрон төхөөрөмжийн тусламжтайгаар хэрэглэгддэг тамхи, никотин агуулсан шингэн тамхинд онцгой албан татвар ногдуулахаар заасан нь иргэдэд зардал үүсгэх зохицуулалт болсон гэж үзлээ. Үүнд:

Хүснэгт 1.

|  |  |
| --- | --- |
| **Иргэдэд хамааралтай зохицуулалт** | **Иргэнд үүрэг үүсгэсэн эсэх** |
| **2 дугаар зүйл.**Онцгой албан татварын тухай хуулийн 6 дугаар зүйлд доор дурдсан агуулгатай 6.2 дах хэсэг нэмсүгэй: **1/6 дугаар зүйлийн 6.2 дахь хэсэг:**“6.2.Энэ хуулийн 4.1.2-т заасан барааны тогтоосон биет нэгжид дараах хэмжээгээр онцгой албан татвар ногдуулна:

|  |  |  |  |
| --- | --- | --- | --- |
| **Д/д** | **Онцгой албан татвар ногдуулах барааны нэр, төрөл** | **Биет** **нэгж** | **Ногдуулах онцгой албан татварын хэмжээ /төгрөгөөр/** |
| 2021 | 2022 | 2023 | 2024 |
| 1 | Янжуур болон түүнтэй адилтгах бусад тамхи | 100 ширхэг | 4600 | 5020 | 5440 | 5860 |
| 2 | Дүнсэн болон түүнтэй адилтгах задгай тамхи | 1 килограмм | 3400 | 3670 | 3940 | 4210 |
| 3 | Халаадаг тамхи | 100 ширхэг | 3180 |
| 4 | Электрон тамхи | 10 миллиграмм | 1000 |

 | Энэ нь иргэдэд шууд үүрэг хүлээлгэсэн зохицуулалт биш боловч тамхинд ногдуулах онцгой албан татварыг нэмэгдүүлснээр иргэнээс шууд гарах зардлыг нэмэгдүүлэх үр дагавар үүсгэхээр байна.  |

Дээрх хуулийн зохицуулалтуудаас харахад янжуур болон түүнтэй адилтгах бусад тамхи, дүнсэн болон түүнтэй адилтгах задгай тамхинд ногдуулах албан татварыг нэмэгдүүлэх, түүнчлэн халаадаг болон электрон тамхинд онцгой албан татвар шинээр ногдуулахаар заасан нь иргэнд шууд зардал бий болгох шинжтэй тул үүнтэй холбоотойгоор эдгээр төрлийн тамхийг худалдан авахад иргэнд нэмэлтээр гарах шууд зардлыг тооцлоо.

**Хоёрдугаар үе шатны хүрээнд:** Тамхи худалдан авахтай холбоотой зардлыг өмнөх цаг хугацааны өгөгдөл болон тамхины худалдааны үнэ нэмэгдэх төсөөллийг үндэслэн тооцлоо.

Онцгой албан татварын тухай хуулийн дагуу энэ онд янжуур тамхи болон түүнтэй адилтгах бусад тамхины 100 ширхэг тутамд 4180 төгрөг буюу 1 хайрцаг янжуур тамхинд 836 төгрөг, 1кг дүнсэн тамхи болон түүнтэй адилтгах задгай тамхинд 3130 төгрөгийн татвар оногдуулахаар заасан байна. Энэхүү татварын хэмжээ нь одоогийн тамхины үнийн (1 хайрцаг янжуур тамхины дундаж үнэ 3180 төгрөг) 26.2%-ийг эзэлж байна.

Тамхины онцгой албан татварын хэмжээг эхний ээлжид алгуураар буюу 1 ширхэг янжуур тамхинд жил бүр 4.2 төгрөгийн татвар, 1 кг дүнсэн тамхинд 270 төгрөг нэмэхээр тооцоолбол 2024 он гэхэд тамхины онцгой албан татварын хэмжээ худалдаалагдаж буй эцсийн үнийн 36.8% хүрэхээр байна.

Хүснэгт 2.

|  |  |  |  |  |  |
| --- | --- | --- | --- | --- | --- |
| **Он**  | **2020 (өмнөх оны байдлаар)** | **2021** | **2022** | **2023** | **2024** |
| **100 ширхэг янжуур (5 хайрцаг) болон түүнтэй адилтгах тамхи** |
| Онцгой албан татвар (төг)  | 4,180 | 4600 | 5020 | 5440 | 5860 |
| Онцгой албан татварын худалдааны үнэд эзлэх хувь (%)  | 26.2% | 28.9% | 31.6% | 34.2% | 36.8% |
| **1кг дүнсэн тамхи болон түүнтэй адилтгах тамхи**  |
| Онцгой албан татвар (төг)  | 3130 | 3400 | 3670 | 3940 | 4210 |
| Онцгой албан татварын худалдааны үнэд эзлэх хувь (%)  | 28% | 30.4% | 32.8% | 35.2% | 37.6% |

**Гуравдугаар үе шатны хүрээнд:** Тоон үзүүлэлтийг тооцох үе шатанд тухайн үүргийг гүйцэтгэхэд иргэн хэдэн удаа хэрэгжүүлэхийг тооцох шаардлагатай боловч энэ тохиолдолд иргэний тамхины хэрэглээг авч үзэх шаардлагатай тул “2006 онд нэг иргэнд жилд дунджаар 505 ширхэг янжуурын хэрэглээ оногдож байсан бол энэ тоо 2019 онд 1487 ширхэг болж сүүлийн 10 гаруй жилд 2.9 дахин өссөн”[[2]](#footnote-2) гэсэн судалгааны мэдээллийг ашиглаж тооцооллыг гүйцэтгэв.

**Дөрөвдүгээр үе шатны хүрээнд:** Зардлыг тооцохдоо янжуур тамхины 1 ширхэгийн үнийг өнөөдрийн байдлаар 159 төгрөг (1 хайрцаг янжуур тамхины дундаж үнэ 3180 төгрөг) байхаар, цаашид жил тутам 4.2 төгрөгөөр өсөн нэмэгдэх байдлаар баримжаалан тооцоход:

Хүснэгт 3.

|  |  |
| --- | --- |
| **Иргэн** | **ОН** |
| **2020** | **2021** | **2022** | **2023** | **2024** |
| Гарах зардал/төгрөгөөр/ | 236,433 | 242,678 | 248,924 | 255,169 | 261,414 |
| **Зөрүү** |  | **6,245.4** | **12,491**  | **18,736** | **24,982** |

Дээрх тооцооллоос харахад дунджаар янжуур тамхи хэрэглэгч иргэний зардал жил тутамд **6245** төгрөгөөр нэмэгдэж бөгөөд 2020 онтой харьцуулахад 2024 он гэхэд жилд нийт **24,982** төгрөгийн нэмэлт зардал гарахаар байна.

Монгол Улсын хувьд тамхи худалдаалж байгаа цэгүүдэд хийсэн судалгаагаар сар бүр халаах технологид суурилсан 250,000 хайрцаг тамхи, никотин, эсхүл никотины давс агуулсан шингэн уусмалтай бөгөөд түүнийг нь ууршуулах замаар хүний биед никотин дамжуулах хэрэгсэл сард 40,000 ширхэгийг онцгой албан татваргүйгээр импортлон худалдаалж байгаа[[3]](#footnote-3) дүн мэдээ бий боловч тухайн барааны зах зээлийн үнэлгээг нарийвчлан гаргах боломжгүй байна.

 Харин хуулийн төсөлд тусгагдсанаар халаадаг тахины 100 ширхэг тутамд 3180 төгрөг ногдуулахаар тооцвол 1 хайрцаг энэ төрлийн тамхины үнэ 636 төгрөгөөр нэмэгдэж, хэрэглэгч иргэнээс гарах зардал мөн хэмжээгээр нэмэгдэх бол электрон тамхины хувьд нэгжид ногдуулах онцгой албан татварын хэмжээ буюу 1000 төгрөгөөр иргэний зардал нэмэгдэнэ.

**Тавдугаар үе шатны хүрээнд:** Тамхины онцгой албан татварыг төрийн бодлого, шийдвэрийн хүрээнд нэмэгдүүлэхээр хуулийн төсөлд тусгасан тул хэрэглэгч иргэн өөрөө худалдан авах тамхины хэмжээг бууруулах, эсхүл тамхинаас гарахаас өөрөөр хялбарчлах боломжгүй байна.

**ГУРАВ.ОНЦГОЙ АЛБАН ТАТВАРЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСӨЛ БАТЛАГДСАНААР**

**ХУУЛИЙН ЭТГЭЭДЭД ҮҮСЭХ ЗАРДЛЫН ТАЛААР**

 Энэ хэсэгт Онцгой албан татварын хуульд нэмэлт, өөрчлөлт оруулах тухай хуулийн төсөл батлагдсанаар хуулийн этгээд тамхины импорт, үйлдвэрлэл, худалдаа эрхлэх явцад захиргааны байгууллагатай харилцах явцад тодорхой төрлийн үүрэг гүйцэтгэхийг хуулийн этгээдэд даалгасан буюу шаардсан бол үүний дагуу хуулийн этгээдэд үүсэх зардлыг мөнгөн дүнгээр тооцоолон гаргах юм.

 Ийнхүү үүсэх зардлыг Засгийн газрын 2016 оны 59 дүгээр тогтоолын дөрөвдүгээр хавсралтаар баталсан “Хууль тогтоомжийг хэрэгжүүлэхтэй холбогдон гарах зардлын тооцоо хийх аргачлал”-ын 2 дугаар зүйлийн 2.1 дэх хэсэгт заасны дагуу дараах үе шаттайгаар тооцоолно. Үүнд:

 1.Хуулийн тэгээдийн гүйцэтгэх үүргийг тогтоох;

 2.Нэг бүрийн зардлыг тооцох;

 3.Тоон үзүүлэлтийг тооцох;

 4.Нийт зардлын дүнг тооцож гаргах;

 5.Хялбарчлах боломжийг шалгах;

 6.Нэмэлт зардлыг тооцох.

**Нэгдүгээр үе шатны хүрээнд:** Онцгой албан татварын тухай хуульд нэмэлт, өөрчлөлт оруулах тухай хуулийн төслийн хүрээнд хуулийн этгээдэд ямар үүргийг шинээр бий болгож байгааг тодорхойлж уг үүргийг гүйцэтгэхэд шаардлагатай баримт бичгийн агуулгыг тодорхойлсоны үндсэн дээр зардлын тооцоог хийх болно.

Хуулийн төслийг судлан үзэхэд хуулийн этгээдэд шууд үүрэг бий болгосон заалт байхгүй байна. Харин хуулийн этгээдэд хамааруулж авч үзэх заалт нь энэ тайлангийн “Хоёр” дахь хэсэгт заасан иргэдэд хамаарал бүхий зохицуулалттай давхцаж байна. Өөрөөр хэлбэл, тамхины онцгой албан татварыг нэмэгдүүлэх, халаадаг болон электрон тамхинд шинээр онцгой албан татвар ногдуулах зохицуулалт нь тамхины импорт, үйлдвэрлэл эрхлэгч хуулийн этгээдүүдэд хамааралтай байна. 2019 оны байдлаар Монгол Улсын хэмжээнд янжуур тамхи импортлох тусгай зөвшөөрөлтэй 10, тамхи үйлдвэрлэх тусгай зөвшөөрөлтэй 2 аж ахуйн нэгж үйл ажиллагаа явуулдаг.[[4]](#footnote-4)

Халаадаг болон электрон тамхийг импортлох, үйлдвэрлэх тусгай зөвшөөрөл авах, татварын тайлан гаргах зэрэг Онцгой албан татварын тухай хуульд нэмэлт, өөрчлөлт орсонтой холбоотой хуулийн этгээдэд үүсэх зардал нь Аж ахуйн нэгжийн орлогын албан татварын тухай хуулийн 13 дугаар зүйлд заасан татвар ногдох орлогоос хасагдах зардалд хамаарах тул хуулийн этгээдээс нэмэлт зардал гарахгүй.

Мөн тамхины онцгой албан татварын нэмэглийг хулдалдааны үнэд шингээн эцсийн хэрэглэгчид хүргэдэг тул янжуур болон түүнтэй адилтгах бусад тамхи, дүнсэн болон түүнтэй адилтгах задгай тамхинд ногдуулах албан татварыг нэмэгдэл нь хуулийн этгээдэд нэмэлт зардал үүсгэхгүй.

Иймд аргачлалд заасны дагуу цаашид зардал үүсгэх эсэхийг тооцоолох шаардлагагүй бөгөөд Онцгой албан татварын тухай хуульд нэмэлт, өөрчлөлт оруулах тухай хуулийн төсөл нь хуулийн этгээдэд зардал үүсгэхгүй гэж үзлээ.

**ДӨРӨВ.ОНЦГОЙ АЛБАН ТАТВАРЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСӨЛ БАТЛАГДСАНААР**

**УЛСЫН ТӨСӨВТ ҮҮСЭХ ЗАРДЛЫН ТАЛААР**

 Онцгой албан татварын тухай хуульд нэмэлт, өөрчлөлт оруулах тухай хуулийн төслийн дагуу төрийн байгууллага буюу улсын төсөвт үүсэх зардлыг тооцоолохдоо дараах дарааллыг баримтлах болно. Үүнд:

 1.Төрийн байгууллагын гүйцэтгэх үүргийг тогтоох;

 2.Уг үүргийг хэрэгжүүлэхэд шаардлагатай хүний нөөцийг тодорхойлох;

 3.Гарах зардлыг тодрхойлох;

 4.Зардлын төрлүүдийг нэгтгэн тооцох;

 5.Хувилбарыг нягталж, үр дүнг танилцуулах.

 **Нэгдүгээр үе шатны хүрээнд:** Энэ хэсэгт төслийн зохицуулалтыг уншиж судлах замаар тодорхой үүрэг хүлээж буй байгууллага байгаа эсэхийг тодорхойлж, уг байгууллага нь ямар чиг үүрэг буюу ажил үйлчилгээ шинээр гүйцэтгэх, эсхүл одоо гүйцэтгэж байгаа чиг үүрэг, ажил үйлчилгээ хуулийн төслийн дагуу өргөжиж байгаа эсэхийг хуулийн төслөөс тогтоох юм.

 Гүйцэтгэх чиг үүрэг гэдэгт хуулийн төслөөр төрийн холбогдох байгууллагад даалгасан бүртгэл хийх, зөвшөөрөл олгох зэрэг төрийн байгууллагаас үзүүлж буй ажил үйлчилгээг ойлгох юм.

 Онцгой албан татварын тухай хуульд нэмэлт, өөрчлөлт оруулах тухай хуулийн төслийг судлан үзэхэд шинээр лийн буюу зардал үүсгэх боломжтой үүргийг шинээр бий болгоогүй байна. Өөрөөр хэлбэл, татвар, гаалийн байгууллага одоо хүчин төгөлдөр мөрдөгдөж байгаа татварын хууль тогтоомж болон Онцгой албан татварын тухай хуульд заасан үндсэн чиг үүргээ үргэлжлүүлэн хэрэгжүүлнэ.

 Төрийн байгууллагад шинээр үүрэг үүсгээгүй байх тул цаашид зардал үүсгэх эсэхийг тооцоолох шаардлагагүй бөгөөд Онцгой албан татварын тухай хуульд нэмэлт, өөрчлөлт оруулах тухай хуулийн төсөл нь төрд зардал үүсгэхгүй гэж үзлээ.

 Харин татварын бааз суурь нэмэгдэх, янжуур болон дүнсэнд тамхинд ногдуулах онцгой албан татварын хэмжээ нэмэгдэх тул улсын төсөвт нэмэлт орлого орно.

**ТАВ.ДҮГНЭЛТ**

 Онцгой албан татварын тухай хуульд нэмэлт, өөрчлөлт оруулах тухай хуулийн төслийн зардлыг Монгол Улсын Засгийн газрын 2016 оны 59 дүгээр тогтоолын 4 дүгээр хавсралтаар баталсан “Хуулийн төслийг хэрэгжүүлэхтэй холбогдон гарах зардлын тооцоо хийх аргачлал”-ыг баримтлан тооцоолов.

 Хуулийн төслийн судлан үзэхэд төсөл нь зардал тээгч 3 этгээдээс зөвхөн иргэнд зардал үүсгэх зохицуулалт агуулсан байна. Энэ нь Онцгой албан татварын тухай хуульд нэмэлт, өөрчлөлт оруулах тухай хуулийн нийгэмд үзүүлэх хэтийн үр нөлөө нь тамхины худалдааны үнийг нэмэгдүүлэх замаар тамхидалтыг бууруулах, шинжлэх ухаан, инновацийн шинэ бүтээгдэхүүн болох халаах болон электрон тамхинд шинээр онцгой албан татвар ногдуулах зохицуулалт агуулсантай холбоотой юм.

 Иймээс уг хуулийн төсөл нь улсын төсөвт ачаалал үүсгэхгүй. Улсын төсөвт ачаалал үүсгэхгүй тул зардлыг бууруулах талаар санал гаргаагүй болно.

--- oOo ---

**АШИГЛАСАН ЭХ СУРВАЛЖ**

1.Хууль тогтоомжийн тухай хууль;

2.Татварын ерөнхий хууль;

3.Тамхины хяналтын тухай хууль;

4.Онцгой албан татварын тухай хууль;

5.Засгийн газрын 2016 оны 01 дүгээр сарын 25-ны өдрийн “Аргачлал батлах тухай” 59 дүгээр тогтоол;

6.Онцгой албан татварын тухай хуульд нэмэлт, өөрчлөлт оруулах тухай хуулийн төслийн хэрэгцээ, шаардлагыг урьдчилан тандан судалсан үнэлгээний тайлан;

7.Онцгой албан татварын тухай хуульд нэмэлт, өөрчлөлт оруулах тухай хуулийн төслийн үзэл баримтлал;

8.Онцгой албан татварын тухай хуульд нэмэлт, өөрчлөлт оруулах тухай хуулийн төсөл.

9.Тамхины хяналтын тухай хуульд нэмэлт, өөрчлөлт оруулах тухай хуулийн төсөл;

10.Засгийн газрын тусгай сангийн тухай хуульд нэмэлт, өөрчлөлт оруулах тухай хуулийн төсөл.

11.Онцгой албан татварын тухай хуульд нэмэлт, өөрчлөлт оруулах тухай хуулийн төслийн үр нөлөөний үнэлгээний тайлан.

12.Янжуур болон түүнтэй адилтгах бусад тамхи; дүнсэн болон түүнтэй адилтгах бусад тамхинд ногдуулах онцгой албан татварын хэмжээнд өөрчлөлт оруулах талаар хийсэн судалгаа. УБ.,2020 он.

13. <https://mofa.gov.mn/exp/ckfinder/userfiles/files/tusgai2019.pdf>

14.2010-2019 онд дотоодод үйлдвэрлэсэн янжуур болон дүнсэн тамхины хэмжээ болон төлсөн онцгой албан татварын дүн/Татварын ерөнхий газраас авсан мэдээ/.

15.2016-2020 онд импортлосон янжуур болон дүнсэн тамхины хэмжээ, түүнд ногдуулсан гааль, НӨАТ, онцгой албан татварын дүн /Татварын ерөнхий газраас авсан мэдээ/.

---оОо---

1. “Төрийн мэдээлэл” эмхтгэлийн 2015 оны 7 дугаар сарын 03-ны өдрийн 25 дугаарт нийтлэгдсэн. [↑](#footnote-ref-1)
2. Янжуур болон түүнтэй адилтгах бусад тамхи; дүнсэн болон түүнтэй адилтгах бусад тамхинд ногдуулах онцгой албан татварын хэмжээнд өөрчлөлт оруулах талаар хийсэн судалгаа. УБ.,2020 он. [↑](#footnote-ref-2)
3. Онцгой албан татварын тухай хуульд нэмэлт, өөрчлөлт оруулах тухай хуулийн төслийн үзэл баримтлал. [↑](#footnote-ref-3)
4. https://mofa.gov.mn/exp/ckfinder/userfiles/files/tusgai2019.pdf [↑](#footnote-ref-4)